b'\n_START_ARTICLE_\nMusikhuset Posten\n_START_SECTION_\nFakta\n_START_PARAGRAPH_\nSpillestedet Posten har plads til 900 st\xc3\xa5ende g\xc3\xa6ster og 350 ved siddekoncerter. Mindre koncerter kan afholdes p\xc3\xa5 den gamle scene, hvor der er plads til 300 st\xc3\xa5ende og 100 siddende g\xc3\xa6ster. _NEWLINE_Der er omkring 150 frivillige tilknyttet Posten/Dexter, hvilket udg\xc3\xb8r 75\xc2\xa0% af de ansatte. Under koncerter st\xc3\xa5r frivillige for drift af bar, entre, garderobe, scenehj\xc3\xa6lp og afrydning._NEWLINE_Det forventes, at der p\xc3\xa5 Posten afholdes i alt 110 koncerter \xc3\xa5rligt med betalende g\xc3\xa6ster, og i alt over 200 \xc3\xa5rlige arrangementer.\n_START_SECTION_\n\xc3\x98velokaleforeningen 1984-1986\n_START_PARAGRAPH_\nMusikhuset Posten, tidligere Rytmeposten, blev grundlagt 1. november 1984, da Odense Musikudvalg og dav\xc3\xa6rende kulturr\xc3\xa5dmand i Odense Kommune, S\xc3\xb8ren M\xc3\xb8ller, tog initiativ til at omdanne det nedlagte pakkeposthus ved siden af den dav\xc3\xa6rende Odense Baneg\xc3\xa5rd til \xc3\xb8velokaler. \xc3\x98velokalerne blev drevet af musikforeningen Rytmus, der var en del af amat\xc3\xb8rernes paraplyorganisation Odense Rytme Center (senere Odense \xc3\x98velokaleforening)._NEWLINE_Bygningen havde fungeret som posthus fra opf\xc3\xb8relsen i 1916 og frem til 1982._NEWLINE_Stedet blev etableret som selvejende institution og fik navnet Rytmeposten og sloganet \xe2\x80\x9dMusik er bedre end fast arbejde\xe2\x80\x9d. Under etableringen de f\xc3\xb8rste par \xc3\xa5r blev stedet ledet af Poul J\xc3\xb8rgensen og Egon Schlosser. Rytmeposten var dog ikke et regul\xc3\xa6rt spillested f\xc3\xb8r 1986._NEWLINE_I 1984 afholdes Odense Internationale Plademesse for f\xc3\xb8rste gang p\xc3\xa5 Posten og er siden blevet holdt samme sted to gange \xc3\xa5rligt.\n_START_SECTION_\nFra undergrund til regionalt spillested\n_START_PARAGRAPH_\nF\xc3\xb8rste koncert blev holdt anden juledag i 1986. Spillestedets f\xc3\xb8rste daglige leder var Steen Malmquist, som havde v\xc3\xa6ret med til at grundl\xc3\xa6gge b\xc3\xa5de spillestedet og \xc3\xb8velokaleforeningen Rytmus._NEWLINE_I 1990 blev lederposten overtaget af Palle Skov, der I de tidlige halvfemsere gav spillestedet en musikprofil med fokus p\xc3\xa5 \xc3\xb8rkenrock og andre subgenrer af undergrundsrocken._NEWLINE_I 1997 tiltr\xc3\xa6der Jan Aaskov som leder af Rytmeposten. Han kom med en baggrund som mange\xc3\xa5rig indehaver af den alternative pladebutik Van Rock i Odense._NEWLINE_I maj 1999 overtog Rytmeposten lejem\xc3\xa5let og driften af Jazzhus Dexter p\xc3\xa5 Vindegade 65 og blev s\xc3\xa5ledes udvidet med en scene, hvor der blev pr\xc3\xa6senteret hovedsagligt moderne jazz samt besl\xc3\xa6gtede genrer s\xc3\xa5som blues, folk og World Music._NEWLINE_Rytmeposten bliver sammen med Jazzhus Dexter udn\xc3\xa6vnt til regionalt spillested i 2000 af Statens Musikr\xc3\xa5d og har beholdt denne status lige siden.\n_START_SECTION_\nUdbygning og \xc3\xb8konomiske problemer\n_START_PARAGRAPH_\nI 2006 underg\xc3\xa5r Rytmeposten en markant udbygning og renovering, der fordobler spillestedets publikumskapacitet. Byggeriet kostede 15 millioner og var prim\xc3\xa6rt finansieret af Odense Kommune og Fyns Amt. Udbygningen bet\xc3\xb8d, at Rytmeposten var lukket i 15 m\xc3\xa5neder._NEWLINE_Undervejs, i for\xc3\xa5ret 2006, blev den daglige leder af spillestederne, Jan Aaskov, afskediget af bestyrelsen under en periode med pressed\xc3\xa6kning af spillestedets \xc3\xb8konomi. I stedet ansatte Bestyrelsen Niels-J\xc3\xb8rgen Simonsen som ny spillestedsleder._NEWLINE_1. marts 2007 gen\xc3\xa5bnede Rytmeposten og blev ved samme lejlighed omd\xc3\xb8bt til Post1 (udtales Posten). Byggeriet var dog blevet dyrere end forventet, og eftersom publikumstallene efter gen\xc3\xa5bningen heller ikke levede op til forventningerne, opbyggede den selvejende institution i 2007 og 2008 en stor g\xc3\xa6ld til Odense Kommune._NEWLINE_I slutningen af 2008 blev spillestedets \xc3\xb8konomiske situation og g\xc3\xa6ldsbyrde forv\xc3\xa6rret og ved udgangen af \xc3\xa5ret traf bestyrelsen beslutning om at fyre alle ansatte \xe2\x80\x93 herunder spillestedschef Niels-J\xc3\xb8rgen Simonsen \xe2\x80\x93 og opl\xc3\xb8se bestyrelsen. Som reaktion p\xc3\xa5 dette blev en \xe2\x80\x9dSt\xc3\xb8ttegruppe til bevarelsen af Posten & Dexter\xe2\x80\x9d oprettet p\xc3\xa5 Facebook. Gruppen afholdte en demonstration i Kongens Have, hvor de appellerede til Odense Kommune om at tage initiativ til at redde spillestederne fra lukning. Kort efter meddelte by- og kulturr\xc3\xa5dmand Anker Boye, at Posten og Dexter skulle fortsatte som spillesteder._NEWLINE_Den 17. december 2008 blev alle spillestedets ansatte genansat med undtagelse af spillestedsleder Niels-J\xc3\xb8rgen Simonsen. I stedet konstitueres Postens produktionschef Morten \xc3\x98stlund som spillestedsleder.\n_START_SECTION_\nKommunal institution 2009-2012\n_START_PARAGRAPH_\nPosten og Dexter blev overtaget af Odense Kommune d. 1. januar 2009, og der blev indsat en todelt ledelse delt mellem de to spillestedsledere Thomas de Mik og Morten \xc3\x98stlund. Det regionale spillested Posten/Dexter oph\xc3\xb8rte dermed som selvejende institution, men blev drevet videre af Odense Kommune som kommunal institution. Odense Kommune overtog spillestedets g\xc3\xa6ld, forpligtigelser og ansatte. Fra 2009 indgik Kunstr\xc3\xa5dets Musikudvalg en ny fire-\xc3\xa5rig driftsaftale for det regionale spillested Posten/Dexter med Odense Kommune som driftsansvarlig._NEWLINE_Posten fortsatte som kommunal institution indtil den erhvervsdrivende fond Odense Live Fonden som planlagt overtog driften i 2012.\n_START_SECTION_\nOdense Live Fonden 2012-\n_START_PARAGRAPH_\nPosten/Dexter overgik i maj 2012 fra kommunal administration til erhvervsdrivende fond, og kort efter genudpeges spillestedet som regionalt spillested af Musikudvalget under Statens Kunstr\xc3\xa5d for perioden 2013-2016. Der indg\xc3\xa5s b\xc3\xa5de driftsaftale og leje- og inventaraftale mellem Odense Kommune og Odense Live Fonden, idet Odense Kommune stadig yder tilskud til spillestedets drift og er ejer af bygninger og inventar._NEWLINE_I 2015 ombyggede Musikhuset Posten det gamle t\xc3\xb8rreloft under tagkonstruktionen p\xc3\xa5 spillestedet til lounge og konferencelokale med plads til 70 personer._NEWLINE_Spillestedet Posten/Dexter blev i maj 2016 genudpeget som regionalt spillested og sikrede sig dermed et \xc3\xa5rligt tilskud p\xc3\xa5 2.300.000 kr. fra Statens Kunstfonds Projektst\xc3\xb8tteudvalg for Musik i perioden 2017-2020. Det svarer til en videref\xc3\xb8relse af tilskuddet modtaget i 2013-2016. Som del af den regionale spillestedsaftale for 2017-2020 har Posten indg\xc3\xa5et samarbejdsaftaler med spillestederne Harders i Svendborg og Tobaksgaarden i Assens samt Kansas City i Odense.\n_START_SECTION_\nOdense Live Sponsorforening\n_START_PARAGRAPH_\n70 virksomheder er medlemmer af sponsorforeningen, der hver \xc3\xa5r uddeler Odense Live Prisen og Odense Live talentprisen til en \xc3\xa5rlig prisfest p\xc3\xa5 Musikhuset Posten.\n_START_SECTION_\nOdense Internationale Plademesse\n_START_PARAGRAPH_\nOdense Internationale Plademesse er blevet afholdt p\xc3\xa5 Posten to gange om \xc3\xa5ret siden 1984.'